SL Uradni list Evropske unije C 387/16

Objava vloge za spremembo v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 387/08

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

VLOGA ZA SPREMEMBO

UREDBA SVETA (ES) št. 510/2006

VLOGA ZA SPREMEMBO V SKLADU S ČLENOM 9

„LENTILLES VERTES DU BERRY“

ES št.: FR-PGI-0105-0948-06.02.2012

ZGO ( X ) ZOP ( )

1. Postavka v specifikaciji proizvoda, na katero se sprememba nanaša:

—  ime proizvoda — ☒ opis proizvoda —  geografsko območje —  dokazilo o poreklu — ☒ metoda pridobivanja —  povezanost —  označevanje — ☒ nacionalne zahteve —  drugo (navedite)

2. Vrsta spremembe:

— ☒ sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

Opis proizvoda

— sprememba velikosti leče: za zagotovitev enotne velikosti in načina kuhanja leče je treba izločiti lečo, manjšo od 4 mm,

— povečanje stopnje za kategorijo „zdrobljena zrna“ z 0 % na 0,2 %: razlog za to je dejstvo, da je zaradi pogostejših suš na zadevnem geografskem območju tveganje za pojav zdrobljenih zrn večje. 0,2-odstotna stopnja omogoča pridobivanje kakovostnega proizvoda ob upoštevanju tehničnih omejitev.

Metoda pridobivanja proizvoda

— črta se datum spravila; zaradi poznega spravila v zadnjih dveh tržnih letih je treba podaljšati obdobje spravila. Za določanje časa spravila se ohrani le merilo največje vlažnosti leče pri spravilu (18 %),

— doda se odstavek o fumigaciji leče po spravilu, ki je nujna za zagotovitev ustrezne, neoporečne in tržne kakovosti proizvoda, saj preprečuje napade insektov,

— doda se odstavek o opredelitvi obdobja pakiranja proizvoda „Lentilles vertes du Berry“. To obdobje je omejeno na eno leto od 1. septembra leta n do 31. avgusta leta n + 1, pri čemer se leča običajno obira v juliju. To obdobje skupaj s priporočenim rokom uporabe, ki je omejen na 2 leti od datuma posameznega pakiranja, zagotavlja svežino in enotno kakovost proizvodov, ki so na voljo na trgu. Poleg tega možnost pakiranja pridelka iz pretekle sezone do 31. avgusta preprečuje morebitne težave pri preskrbi s končnim proizvodom v času prehoda na novo letino (obdobje, potrebno za fumigacijo in sortiranje novega pridelka),

— v specifikacijo proizvoda se vključi obveznost pakiranja proizvoda „Lentilles vertes du Berry“ izključno v velike vreče in na geografskem območju zaščitene geografske označbe. Leča v razsutem stanju, sortirana v skladu s standardi za končni proizvod, se lahko pakira v velike vreče, namenjene zunanjim pakirnicam za pogodbeno pakiranje ali proizvodnji pripravljenih jedi. S pakiranjem v velike vreče, ki se izvaja na zadevnem geografskem območju, se zagotovita natančnejša identifikacija in sledljivost serij.

Nacionalne zahteve

Priprava specifikacije je bila posodobljena, dodano je bilo poglavje „nacionalne zahteve“, v katerem so povzete točke, ki jih je treba spremljati.

ENOTNI DOKUMENT

UREDBA SVETA (ES) št. 510/2006

„LENTILLES VERTES DU BERRY“

ES št.: FR-PGI-0105-0948-06.02.2012

ZGO ( X ) ZOP ( )

1. Ime:

„Lentilles Vertes du Berry“

2. Država članica ali tretja država:

Francija

3. Opis kmetijskega proizvoda ali živila:

3.1 Vrsta proizvoda:

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke:

„Lentilles vertes du Berry“ so suha zrna stročnice vrste Lens Culinaris, sorte Anicia. Premer zrn je od 4 do 6 mm, njihova debelina pa je od 2 do 2,5 mm. So temno zelene barve z modrimi pegami. Po sortiranju morajo čim bolj ustrezati naslednjim značilnostim:

— vlaga: ≤ 16 %,

— tuje snovi: ≤ 0,2 %, pri čemer je mineralnih snovi ≤ 0,001 na tisoč,

— nalomljena ali zlomljena zrna ≤ 0,8 %,

— zdrobljena zrna ≤ 0,2 %,

— poškodovana zrna ≤ 0,8 %,

— nesprejemljiva zrna ≤ 0,1 %.

Leča je z beljakovinami (povprečno 31 %).

Čas kuhanja je največ 30 minut.

3.3 Surovine (samo za predelane proizvode):

Ni relevantno

3.4 Krma (samo za proizvode živalskega izvora):

Ni relevantno

3.5 Posebni proizvodni postopki, ki jih je treba izvajati na opredeljenem geografskem območju:

Pridelava

Spravilo

Skladiščenje pred fumigacijo in selektivnim sortiranjem

Fumigacija

Selektivno sortiranje

3.6 Posebna pravila za rezanje, ribanje, pakiranje itn.:

Pakiranje v velike vreče mora prav tako potekati na opredeljenem geografskem območju, pri čemer se izvaja le za proizvode v razsutem stanju, sortirane v skladu s standardi za končni proizvod. Velike vreče so namenjene zunanjim pakirnicam za pogodbeno pakiranje (prodajne enote za potrošnike, obrati javne prehrane) ali proizvodnji pripravljenih jedi.

S pakiranjem v velike vreče na geografskem območju se zagotovita natančnejša identifikacija in sledljivost serij, saj je tovrstno pakiranje bolj zanesljivo kot prevoz razsutega proizvoda s tovornjakom. Tako se zmanjša tveganje mešanja.

Pakiranje v prodajne enote za potrošnike in odprema proizvoda „Lentilles vertes du Berry“ se lahko izvajata na območju ZGO ali v zunanjih pakirnicah (zunaj območja ZGO).

3.7 Posebna pravila za označevanje:

Označba proizvoda ZGO vključuje:

— ime živila: „Lentilles vertes du Berry“,

— ime in naslov certifikacijskega organa, pred katerim je navedba „Potrdil …“,

— logotip ZGO Evropske unije.

4. Kratka opredelitev geografskega območja:

To območje zajema 49 občin v pokrajini Berry, ki ležijo v departmajih Indre in Cher.

Cher: Charost, Mareuil/Arnon, Civray, St. Ambroix, Saugy.

Indre: St. Georges/Arnon, Migny, Diou, Ste Lizaigne, Paudy, Giroux, Meunet-sur-Vatan, Vatan, St. Florentin, La Chapelle St. Laurian, Guilly, Fontenay, Bouges-le-Château, Liniez, Ménétréols-sous-Vatan, Lizeray, Les Bordes, St. Aoustrille, Issoudun, Chouday, Ségry, St. Aubin, Meunet-Planches, Vouillon, Brives, Ste Fauste, Diors, Neuvy-Pailloux, Thizay, Montierchaume, Levroux, Coings, La Champenoise, St. Valentin, Vineuil, Villegongis, Francillon, Bretagne, Brion, Luçay le Libre, Chezelles, Villers-les-Ormes, Condé, Moulins-sur-Céphons.

5. Povezanost z geografskim območjem:

5.1 Posebnosti geografskega območja:

5.1.1 Pedološki dejavniki

Proizvod „Lentille verte du Berry“ se prideluje na ilovnato-apnenčastih tleh. Tipa tal, ki se lahko uporabljata pri pridelavi, sta „rendzina“ ali „rjava apnenčasta prst“. Tla so hidromorfna, nezbita, bogata z organskimi snovmi in nezgoščena. Zaloga vode v takih tleh je povprečna (60 do 100 mm), kar spodbuja zorenje leče.

Tla so plitva in omogočajo dobro rast, kar prispeva k izvrstnemu donosu rastline: v povprečju več kot 20 stotov v zadnjih 15 letih. Na zemljiščih, ki niso primerna za pridelavo žit, so bili brez uporabe namakanja in gnojil prav tako že doseženi rekordni donosi, na primer v povprečju skoraj 40 stotov.

Ta ilovnato-apnenčasta tla so torej kakovostna, njihovo obdelovanje je enostavno, poleg tega so ta tla zelo primerna za gojenje leče.

5.1.2 Podnebni dejavniki

S podnebnega vidika je za zadevno geografsko območje značilno zmerno podnebje z rednimi padavinami v spomladanskem času, konec junija pa se začne obdobje vročine (s temperaturami od 27 do 30 °C).

5.1.3 Človeški dejavniki

V 50. letih 20. stoletja so v regiji Champagne Berrichonne začeli razvijati prve načine pridelave za izboljšanje kakovosti in donosov zelene leče. Pridelovalci „Lentilles vertes du Berry“ so si izmenjali strokovno znanje, s čimer so omogočili razvoj pridelave te poljščine na geografskem območju ZGO.

V 60. letih 20. stoletja so se v regiji naselili številni kmetovalci, zato se je pridelava leče povečala; leta 1983 so ta proizvod tako pridelovali na 7 200 hektarih, donos pa je predstavljal 79 % celotne pridelave leče v Franciji.

Pridelovanje ZGO „Lentilles vertes du Berry“ se razvija od leta 1994 in ustanovitve združenja „Lentilles vertes du Berry“ ter priznanja proizvoda kot ZGO leta 1998. Proizvodi z označbo ZGO so se najprej začeli pridelovati na območju, velikem približno 170 hektarov, danes pa se proizvajajo na območju, velikem približno 400 hektarov.

Strokovno znanje pridelovalcev „Lentilles vertes du Berry“ zajema:

— setev leče na ilovnato-apnenčastih tleh,

— gostoto setve, prilagojeno vrsti tal,

— odstranjevanje plevela, prilagojeno tej vrsti pridelave, s čimer se omeji tveganje za pojav sive plesni,

— enotno zorenje leče pred spravilom,

— kakovost sortiranja, s katerim se odstranijo zlomljena, nalomljena in poškodovana zrna leče.

5.2 Posebnosti proizvoda:

5.2.1 Posebne značilnosti

Lupina semen „Lentille verte du Berry“ je temno zelene barve z modrimi pegami. Njena površina je nežna in tanka, sredica pa je mehka in sladka z okusom po kostanju.

S selektivnim in temeljitim sortiranjem proizvoda „Lentilles vertes du Berry“ se zagotovi, da so zrna enotne velikosti (premer od 4 do 6 mm), da se odstranijo vse nečistoče in da med zrnjem ni mineralnih snovi (največja vsebnost = 0,001 na tisoč).

Enotna velikost omogoča enotno in hitro kuhanje proizvoda „Lentilles vertes du Berry“, tj. merili, po katerih se pogosto ravnajo potrošniki in predelovalna podjetja.

5.2.2 Sloves

Zaradi širjenja pridelave te poljščine je proizvod „Lentilles vertes du Berry“ najprej zaslovel na lokalni, nato pa še na regionalni ravni. Njegov ugled je bil ocenjen leta 1993 z raziskavo ugleda, v kateri je 31 % vprašanih spontano odgovorilo, da poznajo proizvod „Lentille verte du Berry“, 51 % pa jih je odgovorilo, da proizvod pozna, potem ko ga je omenil izpraševalec.

Proizvod „Lentilles vertes du Berry“ ima pomembno vlogo v lokalni turistični industriji:

— v občini Chouday, od koder prihaja kmetovalec, ki je prvi zasejal lečo, je bila ustanovljena hiša leče,

— leta 1993 je bila ustanovljena stanovska organizacija Confrérie des Fins Mangeux d’Lentilles vertes du Berry, ki si prizadeva za promocijo proizvoda „Lentille verte du Berry“,

— leta 1993 je bil v občini Vatan v departmaju Indre prvič organiziran praznik leče, ki poteka drugi konec tedna v septembru, namenjen pa je predstavitvi nove letine leče.

Na področju gastronomije se proizvod „Lentilles vertes du Berry“ v nacionalnih časopisih (Le Figaro) pojavlja od leta 1972, ko je francoski kuharski mojster Alain Nonnet iz restavracije „La Cognette“ v Issoudunu prvič pripravil kremno juho iz leče s poreklom iz pokrajine Berry. Od takrat ima ta juha pomembno mesto v francoski kuhinji in je navedena v številnih kuharskih knjigah ter celo v Laroussovem slovarju regionalne kuhinje. Leta 2004 so udeleženci tekmovanja za najboljšega kuharskega vajenca v Evropi tekmovali v pripravi kremne juhe iz leče.

Gostinci iz združenja „Tables gourmandes du Berry“ prav tako aktivno prispevajo k slovesu „Lentilles vertes du Berry“, saj so ta lokalni proizvod vključili v svojo gastronomsko ponudbo.

Vzpostavljena so bila številna partnerstva z gostinci, zato je zdaj proizvod „Lentille verte du Berry“ sestavni del jedilnih listov vseh restavracij iz združenja.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Ilovnato-apnenčasta tla močno vplivajo na enotno zeleno barvo leče in na njeno velikost. Ker so tla hidromorfna, nezgoščena in nezbita, je setev te rastline lažja, te značilnosti tal pa prispevajo tudi k preprečevanju bolezni.

Zmerni podnebni pogoji rastline varujejo pred stresom. Obdobje vročine ob koncu obdobja rasti hitro zaustavi cvetenje, kar omogoči enotno zorenje.

Medsebojna povezanost med podnebnimi pogoji in to vrsto tal zagotavlja enotno zorenje, velikost in barvo zrn.

Prav tako je obdelovanje ilovnato-apnenčastih tal enostavno, kar omejuje prisotnost mineralnih snovi v obranih serijah. Strokovno znanje, pridobljeno pri sortiranju leče na območju ZGO, je prispevalo k posebni kakovosti, za katero je značilna odsotnost mineralnih snovi v končnem proizvodu.

V nasprotju z bolj kislimi ali bolj trdimi gorskimi tlemi ta vrsta tal proizvodu „Lentille verte du Berry“ zagotavlja večjo sladkost in blag okus po kostanju, ki ga potrošniki zelo cenijo. Mnogi ljudje menijo, da ima ta vrsta leče zelo prijeten okus, po katerem se loči od drugih vrst leče.

Pedološke značilnosti območja in načini pridelave, ki jih regionalni kmetovalci razvijajo že trideset let, zagotavljajo posebne značilnosti temu lokalnemu proizvodu. Kakovost proizvoda in njegov donos sta se izboljšala zaradi prizadevanj Paula Dufoura, da bi razvil pridelavo te poljščine, ki bi bila popolnoma prilagojena ilovnato-apnenčastim tlom na območju ZGO. Tako je leča „Lentilles vertes du Berry“ začela pridobivati sloves, ki se je sčasoma še utrdil, ker so regionalni gostinci ta proizvod vključili v svojo gastronomsko ponudbo.

Sklic na objavo specifikacije:

(člen 5(7) Uredbe (ES) št. 510/2006)

https://www.inao.gouv.fr/fichier/CDCIGPLentilleVerteDuBerry.pdf

(1) UL L 93, 31.3.2006, str. 12.